SF har oplevet uafbrudt fremgang, siden Villy Søvndal vandt formandsposten i 2005. Medlemmerne er strømmet til, men nu forlader de atter partiet i så stort antal, at det ligner en varig tendens, skriver bt.dk.

Siden medlemstallet toppede med 17.588 i starten af 2011, har godt 3.000 SFere sagt farvel og tak. Da SF samtidig har fået 1.821 nye medlemmer, kan nettotabet gøres op til 1.225 medlemmer, og det aktuelle medlemstal er i dag 16.363.

Partiet er dog stadig dobbelt så stort som i 2005, da Villy Søvndal kom til. Men tilbagegangen er så stor, at det kommende landsmøde i april vil stå i selvransagelsens tegn.

Ordfører glæder sig

Partiets politiske ordfører, Jesper Petersen, vælger at glæde sig over, at partiet trods tilbagegangen fortsat har en solid medlemsbase som følge af SF’s udvikling til at være et forandringsparti. Ligesom han glæder sig over, at man også med SFU har Danmarks største politiske ungdomsorganisation.

Debat: Hvad skal SF gøre for at få medlemmerne tilbage?

- Man har aldrig fået så meget SF-indflydelse for sin stemme, som nu. Det er selvfølgelig træls at miste medlemmer. Vi har brug for hvert eneste medlem og arbejder på at vende kurven. Vi skal gøre os fortjent til ny fremgang ved at præstere resultater og vise en venstreorienteret vej ud af de økonomiske udfordringer, som Danmark står overfor, siger han til bt.dk.

SF fik også et dårligt folketingsvalg, hvor man tabte syv mandater. Landsledelsen peger på en række politisk-strategiske årsager til partiets tilbagegang, blandt andet at vælgerne opfattet S og SF som en »de facto-regering«, altså som om de allerede havde vundet. Samtidig manglede der en selvstændig profil og hype omkring SF.